Is-Sibt, 8 ta' Ġunju 2019 AKL 02/2019 Tħassib mill-Assocjazzjoni Kunsilli Lokali – Siti ta' Kostruzzjoni L-Assoċjazzjoni Kunsilli Lokali turi t-tħassib tagħha wara li f' inqas minn 8 gimgħat, reġa' kien hemm inċident ieħor li seta' kien fatali, fejn binja maġenb sit ta' kostruzzjoni, iġġarrfet. Minkejja li huwa primatur li wieħed jasal għal konklużjonijiet, anki għaliex hemm l-investigazzjonijiet li għadhom għaddejjin, jidher car li d-drittijiet tat- terzi mhux ikunu mħarsa biżżejjed. Teżisti sitwazzjoni fejn m' hemmx kordinment biżżejjed bejn l-entitajiet konċernati, dwar l-infurzar li hemm bżonn isir. Lanqas m' hemm għarfien biżżejjed fejn wieħed għandu jirrapporta u għand min għandu jirrikorri meta jidhirlu li hemm irregolaritajiet jew abbużi. L-Assocjazzjoni Kunsilli Lokali, tinnota li mhux l-ewwel darba li Kunsilli Lokali irrapurtaw abbuż jew irregolarita' imma dawn mhux dejjem jingħataw wieden minn ċertu entitajiet f' dan il-qasam. M' hemmx dubju li dawn l-entitajiet konċernati għandhom jaraw li jkollhom aktar nies disponibbli sabiex jaghmlu l-infurzar neċessarju. Għaldaqstant, l-Assocjazzjoni Kunsilli Lokali tilqa' b' sodisfazzjon il-fatt li l-Gvern se jkun qed jagħqqad l-entitajiet regolatorji f' dan is-settur sabiex ikun hemm ħidma sinerġetika aħjar f' dan ir-rigward. L-Assocjazzjoni titlob formalment sabiex il-Kunsilli Lokali jkunu nvoluti f'dawn id-diskussjonijiet għaliex huma l-eqreb awtorità taċ-ċittadin. Fl-aħħar nett l-Assoċjazzjoni Kunsilli Lokali, tirringrazzja lill-Forzi tal-Ordni u d-Dipartiment tal-Protezzjoni Ċivili għax-xogħol tagħhom sabiex iħarsu s-sigurta' tal-familji Maltin u Għawdxin f' ċirkostanzi bħal dawn.